section_heading: Prvi svjetski rat
paragraph_text: Na početku Prvog svjetskog rata Lossberg postaje načelnikom stožera XIII. korpusa koji se pod zapovjedništvom Maxa von Fabecka nalazio u sastavu 5. armije na Zapadnom bojištu. Kao načelnik stožera XIII. korpusa sudjeluje u Bitci u Ardenima. U siječnju 1915. postaje zamjenikom načelnika odjela za operacije Glavnog stožera koju dužnost obavlja do rujna te godine kada u jeku Druge bitke u Champagni postaje načelnikom stožera 3. armije koja se nalazila pod zapovjedništvom Karla von Einema. Od tada Lossberg postaje svojevrsni vatrogasac Glavnog stožera kojeg Glavni stožer šalje na dijelove bojišta koji su najugroženiji.